CELEX: 32020D1320
Language: sk
Date: 2020-09-22 00:00:00
Title: Vykonávacie rozhodnutie Komisie (EÚ) 2020/1320 z 22. septembra 2020 o zmene vykonávacieho rozhodnutia (EÚ) 2018/1986, ktorým sa zriaďujú špecifické kontrolné a inšpekčné programy pre rybolov určitých druhov

23.9.2020   
               
               
                  SK
               
               
                  Úradný vestník Európskej únie
               
               
                  L 309/8
               
            
         VYKONÁVACIE ROZHODNUTIE KOMISIE (EÚ) 2020/1320
         z 22. septembra 2020
         o zmene vykonávacieho rozhodnutia (EÚ) 2018/1986, ktorým sa zriaďujú špecifické kontrolné a inšpekčné programy pre rybolov určitých druhov
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Rady (ES) č. 1224/2009 z 20. novembra 2009, ktorým sa zriaďuje systém kontroly Únie na zabezpečenie dodržiavania pravidiel spoločnej politiky v oblasti rybného hospodárstva a ktorým sa menia a dopĺňajú nariadenia (ES) č. 847/96, (ES) č. 2371/2002, (ES) č. 811/2004, (ES) č. 768/2005, (ES) č. 2115/2005, (ES) č. 2166/2005, (ES) č. 388/2006, (ES) č. 509/2007, (ES) č. 676/2007, (ES) č. 1098/2007, (ES) č. 1300/2008, (ES) č. 1342/2008 a ktorým sa zrušujú nariadenia (EHS) č. 2847/93, (ES) č. 1627/94 a (ES) č. 1966/2006 (1), a najmä na jeho článok 95,
         so zreteľom na nariadenie Európskeho parlamentu a Rady (EÚ) 2019/473 z 19. marca 2019 o Európskej agentúre pre kontrolu rybárstva (2), a najmä na jeho článok 17 ods. 1,
         keďže:
         
                     (1)
                  
                  
                     V nariadení (ES) č. 1224/2009 sa stanovujú pravidlá kontroly všetkých činností, na ktoré sa vzťahuje spoločná rybárska politika a ktoré sa vykonávajú na území členských štátov alebo vo vodách Únie, alebo ktoré vykonávajú rybárske plavidlá Únie, alebo bez toho, aby bola dotknutá primárna zodpovednosť vlajkového členského štátu, štátnymi príslušníkmi členských štátov.
                  
               
                     (2)
                  
                  
                     V súlade s článkom 95 uvedeného nariadenia sa vo vykonávacom rozhodnutí Komisie (EÚ) 2018/1986 (3) stanovujú špecifické kontrolné a inšpekčné programy pre špecifické druhy rybolovu a morské oblasti.
                  
               
                     (3)
                  
                  
                     Rozsah pôsobnosti vykonávacieho rozhodnutia (EÚ) 2018/1986, ktorým sa zriaďujú špecifické kontrolné a inšpekčné programy pre rybolov určitých druhov pre Stredozemné more a Čierne more, by sa mal rozšíriť na rybolov merlúzy európskej, krevety ružovej, krevety Aristeus antennatus, krevety Aristaeomorpha foliacea, homára štíhleho, sultánky nachovej, pagela bledého, soley európskej, korala červeného, koryfény veľkej a šproty severnej s cieľom zohľadniť nedávno prijaté ochranné a riadiace opatrenia Únie v oblasti rybolovu (4) a odporúčania (5) Všeobecnej rybárskej komisie pre Stredozemné more (GFCM). Z dôvodu jasnosti je vhodné vymedziť pojmy Iónske more, Levantské more a Alboránske more.
                  
               
                     (4)
                  
                  
                     Spoločné inšpekčné a dozorné činnosti medzi dotknutými členskými štátmi sa vykonávajú v prípade potreby v súlade s plánmi spoločného nasadenia stanovenými Európskou agentúrou pre kontrolu rybárstva v súlade s článkami 9 a 10 nariadenia (EÚ) 2019/473. Aby Komisia mohla plniť svoje povinnosti podľa nariadenia (ES) č. 1224/2009 a v súlade s článkom 17 ods. 1 nariadenia (EÚ) 2019/473, mala by mať prístup k informáciám poskytnutým v rámci spoločných inšpekčných a dozorných činností.
                  
               
                     (5)
                  
                  
                     Vykonávacie rozhodnutie (EÚ) 2018/1986 by sa preto malo zodpovedajúcim spôsobom zmeniť.
                  
               
                     (6)
                  
                  
                     Opatrenia stanovené v tomto rozhodnutí sú v súlade so stanoviskom Výboru pre rybolov a akvakultúru,
                  
               PRIJALA TOTO ROZHODNUTIE:
         
            Článok 1
            Článok 10 vykonávacieho rozhodnutia (EÚ) 2018/1986 sa mení takto:
            
                        1.
                     
                     
                        V odseku 1 sa prvý pododsek nahrádza takto:
                        
                           „1.   Každý dotknutý členský štát zabezpečí na účely realizácie špecifických kontrolných a inšpekčných programov elektronickú výmenu údajov s inými dotknutými členskými štátmi a EFCA, ktoré súvisia s rybolovnými činnosťami a činnosťami spojenými s rybolovom, na ktoré sa vzťahujú špecifické kontrolné a inšpekčné programy. Komisia má prístup k údajom poskytnutým podľa tohto pododseku.“
                        
                     
                  
                        2.
                     
                     
                        Odsek 2 sa nahrádza takto:
                        
                           „2.   Údaje poskytnuté podľa odseku 1 môžu obsahovať osobné údaje. EFCA, Komisia a členské štáty môžu spracúvať osobné údaje, ku ktorým majú prístup podľa odseku 1, na účely plnenia svojich úloh a povinností v rámci špecifických kontrolných a inšpekčných programov. EFCA, Komisia a členské štáty musia v zmysle článku 5 nariadenia (EÚ) 2016/679 a článku 4 nariadenia (EÚ) 2018/1725 prijať opatrenia na zabezpečenie primeranej ochrany osobných údajov.“
                        
                     
                  
                        3.
                     
                     
                        Odsek 6 sa nahrádza takto:
                        
                           „6.   EFCA, Komisia a orgány členského štátu zaistia bezpečnosť spracovania osobných údajov, ktoré sa uskutočňuje v zmysle tohto rozhodnutia. EFCA a orgány členského štátu spolupracujú na úlohách súvisiacich s bezpečnosťou.“
                        
                     
                  
                        4.
                     
                     
                        Odsek 7 sa nahrádza takto:
                        
                           „7.   EFCA, Komisia a členské štáty prijmú opatrenia na zabezpečenie primeranej ochrany dôvernosti informácií získaných v zmysle tohto rozhodnutia v súlade s článkom 113 nariadenia (ES) č. 1224/2009.“
                        
                     
                  
         
            Článok 2
            Prílohy I a II k vykonávaciemu rozhodnutiu (EÚ) 2018/1986 sa nahrádzajú znením prílohy k tomuto rozhodnutiu.
         
         
            Článok 3
            Toto rozhodnutie nadobúda účinnosť tretím dňom po jeho uverejnení v Úradnom vestníku Európskej únie.
         
         
            V Bruseli 22. septembra 2020
            
               
                  Za Komisiu
               
               Virginijus SINKEVIČIUS
               
                  člen Komisie
               
            
         
         
            (1)  Ú. v. EÚ L 343, 22.12.2009, s. 1.
         
            (2)  Ú. v. EÚ L 83, 25.3.2019, s. 18.
         
            (3)  Vykonávacie rozhodnutie Komisie (EÚ) 2018/1986 z 13. decembra 2018, ktorým sa zriaďujú špecifické kontrolné a inšpekčné programy pre rybolov určitých druhov a ktorým sa zrušujú vykonávacie rozhodnutia 2012/807/EÚ, 2013/328/EÚ, 2013/305/EÚ a 2014/156/EÚ (Ú. v. EÚ L 317, 14.12.2018, s. 29).
         
            (4)  Nariadenie Európskeho parlamentu a Rady (EÚ) 2019/1022 z 20. júna 2019, ktorým sa ustanovuje viacročný plán pre rybolov populácií žijúcich pri morskom dne v západnej časti Stredozemného mora a ktorým sa mení nariadenie (EÚ) č. 508/2014 (Ú. v. EÚ L 172, 26.6.2019, s. 1).
         
            (5)  Odporúčanie GFCM/43/2019/2 o viacročnom pláne riadenia udržateľného rybolovu pagela bledého v Alboránskom mori (geografické podoblasti 1 až 3), Odporúčanie GFCM/43/2019/5 o viacročnom pláne riadenia udržateľného rybolovu pri morskom dne v Jadranskom mori (geografické podoblasti 17 a 18), Odporúčanie GFCM/43/2019/6 o opatreniach na riadenie udržateľného rybolovu vlečnou sieťou zameraného na krevetu Aristaeomorpha foliacea a krevetu Aristeus antennatus v Sicílskom prielive (geografické podoblasti 12, 13, 14, 15 a 16), Odporúčanie GFCM/43/2019/4 o pláne riadenia udržateľného lovu korala červeného v Stredozemnom mori a Odporúčanie GFCM/43/2019/1 o súbore opatrení na riadenie využitia ukotvených zariadení na zhlukovanie rýb pri rybolove koryfény veľkej v Stredozemnom mori.
      
      
         
            PRÍLOHA
            
               
                  
                     „PRÍLOHA I
                     
                        PODROBNOSTI O ŠPECIFICKOM KONTROLNOM A INŠPEKČNOM PROGRAME PRE RYBOLOV VYUŽÍVAJÚCI DRUHY ICCAT (1)
                        VO VÝCHODNOM ATLANTIKU A V STREDOZEMNOM MORI A PRE RYBOLOV URČITÝCH DRUHOV ŽIJÚCICH PRI MORSKOM DNE A URČITÝCH PELAGICKÝCH DRUHOV V STREDOZEMNOM MORI
                     
                     
                        1.   
                        Tento špecifický kontrolný a inšpekčný program sa vzťahuje na takto vymedzené geografické oblasti:
                        
                                    a)
                                 
                                 
                                    „východný Atlantik“ sú podoblasti 7, 8, 9, 10 Medzinárodnej rady pre výskum mora („ICES“ (2)) v zmysle prílohy III k nariadeniu Európskeho parlamentu a Rady (ES) č. 218/2009 (3) a divízia FAO (4) 34.1.2;
                                 
                              
                                    b)
                                 
                                 
                                    „Stredozemné more“ sú podoblasti FAO 37.1, 37.2 a 37.3 alebo geografické podoblasti 1 až 27 v zmysle prílohy I k nariadeniu Európskeho parlamentu a Rady (EÚ) č. 1343/2011 (5);
                                 
                              
                                    c)
                                 
                                 
                                    „severné Jadranské more“ a „južné Jadranské more“ sú geografické podoblasti 17 a 18 v zmysle prílohy I k nariadeniu (EÚ) č. 1343/2011;
                                 
                              
                                    d)
                                 
                                 
                                    „Sicílsky prieliv“ sú geografické podoblasti 12, 13, 14, 15 a 16 v zmysle prílohy I k nariadeniu (EÚ) č. 1343/2011;
                                 
                              
                                    e)
                                 
                                 
                                    „Iónske more“ sú geografické podoblasti 19, 20 a 21 v zmysle prílohy I k nariadeniu (EÚ) č. 1343/2011;
                                 
                              
                                    f)
                                 
                                 
                                    „Levantské more“ sú geografické podoblasti 24, 25, 26 a 27 v zmysle prílohy I k nariadeniu (EÚ) č. 1343/2011;
                                 
                              
                                    g)
                                 
                                 
                                    „Alboránske more“ sú geografické podoblasti 1 až 3 v zmysle prílohy I k nariadeniu (EÚ) č. 1343/2011.
                                 
                              
                     
                        2.   
                        
                           Dotknutými členskými štátmi sú Chorvátsko, Cyprus, Francúzsko, Grécko, Taliansko, Malta, Portugalsko, Slovinsko a Španielsko.
                        
                     
                     
                        3.   
                        Posudzujú sa tieto druhy rybolovu:
                        
                                    —
                                 
                                 
                                    rybolov (vrátane rekreačného) v populáciách tuniaka modroplutvého vo východnom Atlantiku a v Stredozemnom mori,
                                 
                              
                                    —
                                 
                                 
                                    rybolov (vrátane rekreačného) mečiara veľkého v Stredozemnom mori,
                                 
                              
                                    —
                                 
                                 
                                    rybolov tuniaka dlhoplutvého v Stredozemnom mori,
                                 
                              
                                    —
                                 
                                 
                                    rybolov sardinky európskej a sardely európskej v severnom a južnom Jadranskom mori,
                                 
                              
                                    —
                                 
                                 
                                    rybolov merlúzy európskej (Merluccius merluccius) v Sicílskom prielive a v podoblastiach GFCM 1, 5, 6, 7 a 9, 10, 11 a v severnom a južnom Jadranskom mori,
                                 
                              
                                    —
                                 
                                 
                                    lov krevety ružovej (Parapenaeus longirostris) v Sicílskom prielive a v podoblastiach GFCM 1, 5, 6 a 9, 10, 11 a v severnom a južnom Jadranskom mori,
                                 
                              
                                    —
                                 
                                 
                                    lov hlbokomorských kreviet v Levantskom mori a Iónskom mori,
                                 
                              
                                    —
                                 
                                 
                                    lov krevety (Aristeus antennatus) v podoblastiach GFCM 1, 5, 6, 7 a v Sicílskom prielive,
                                 
                              
                                    —
                                 
                                 
                                    lov krevety (Aristaeomorpha foliacea) v podoblastiach GFCM 9,10, 11 a v Sicílskom prielive,
                                 
                              
                                    —
                                 
                                 
                                    lov homára štíhleho (Nephrops norvegicus) v podoblastiach GFCM 5, 6, 9, 11 a v severnom a južnom jadranskom mori,
                                 
                              
                                    —
                                 
                                 
                                    rybolov sultánky nachovej (Mullus barbatus) v podoblastiach GFCM 1, 5, 6, 7, 9, 10, 11 a v severnom a južnom Jadranskom mori,
                                 
                              
                                    —
                                 
                                 
                                    rybolov pagela bledého v Alboránskom mori,
                                 
                              
                                    —
                                 
                                 
                                    rybolov soley európskej v podoblasti GFCM 17,
                                 
                              
                                    —
                                 
                                 
                                    zber korala červeného v Stredozemnom mori,
                                 
                              
                                    —
                                 
                                 
                                    rybolov koryfény veľkej v medzinárodných vodách v Stredozemnom mori,
                                 
                              
                                    —
                                 
                                 
                                    rybolov úhora európskeho (Anguilla anguilla) vo vodách Únie Stredozemného mora,
                                 
                              
                                    —
                                 
                                 
                                    rybolov druhov, pre ktoré platí povinnosť vylodiť úlovky podľa článku 15 nariadenia (EÚ) č. 1380/2013.
                                 
                              
                     
                        4.   
                        Cieľové referenčné hodnoty pre inšpekcie
                        Tieto referenčné hodnoty uplatňujú členské štáty uvedené v bode 2 tejto prílohy.
                        
                                    a)
                                 
                                 
                                    Inšpekčné činnosti na mori;
                                    Každoročne sa aspoň 60 % z celkového počtu inšpekcií na mori (okrem leteckého dozoru) vykoná na rybárskych plavidlách, ktoré patria k segmentom flotily s veľmi vysokou a vysokou úrovňou rizika stanovenou podľa článku 5 ods. 1 a článku 5 ods. 2, čím sa zabezpečí náležitá proporcionálna kontrola týchto dvoch segmentov.
                                 
                              
                                    b)
                                 
                                 
                                    Inšpekcie pri vylodení (inšpekcie v prístavoch a pred prvým predajom);
                                    Každoročne sa aspoň 60 % z celkového počtu inšpekcií pri vylodení vykoná na rybárskych plavidlách, ktoré patria k segmentom flotily s veľmi vysokou a vysokou úrovňou rizika stanovenou podľa článku 5 ods. 1 a článku 5 ods. 2, čím sa zabezpečí náležitá proporcionálna kontrola týchto dvoch segmentov.
                                 
                              
                                    c)
                                 
                                 
                                    Inšpekcie pascí a chovných zariadení súvisiacich s rybolovom v populácii tuniaka modroplutvého vo východnom Atlantiku a v Stredozemnom mori;
                                    Každoročne sa vykoná inšpekcia v prípade 100 % operácií umiestňovania do klietok a premiestňovania v pasciach a chovných zariadeniach vrátane vypúšťania rýb.
                                 
                              
                  
               
               
                  
                     „PRÍLOHA II
                     
                        PODROBNOSTI O ŠPECIFICKOM KONTROLNOM A INŠPEKČNOM PROGRAME PRE RYBOLOV URČITÝCH DRUHOV V ČIERNOM MORI
                     
                     
                        1.   
                        Tento špecifický kontrolný a inšpekčný program sa vzťahuje na takto vymedzené geografické oblasti:
                        vody Únie „Čierneho mora“, pričom „Čierne more“ je geografická podoblasť 29 GFCM (Všeobecná rybárska komisia pre Stredozemné more) v zmysle prílohy I k nariadeniu (EÚ) č. 1343/2011;
                     
                     
                        2.   
                        
                           Dotknutými členskými štátmi sú Bulharsko a Rumunsko.
                        
                     
                     
                        3.   
                        Posudzujú sa tieto druhy rybolovu:
                        
                                    —
                                 
                                 
                                    rybolov kalkana veľkého v Čiernom mori,
                                 
                              
                                    —
                                 
                                 
                                    rybolov šproty severnej v Čiernom mori,
                                 
                              
                                    —
                                 
                                 
                                    rybolov druhov, pre ktoré platí povinnosť vylodiť úlovky podľa článku 15 nariadenia (EÚ) č. 1380/2013.
                                 
                              
                     
                        4.   
                        Cieľové referenčné hodnoty pre inšpekcie
                        Tieto referenčné hodnoty uplatňujú členské štáty uvedené v bode 2 tejto prílohy.
                        
                                    a)
                                 
                                 
                                    Inšpekčné činnosti na mori;
                                    Každoročne sa aspoň 60 % z celkového počtu inšpekcií na mori (okrem leteckého dozoru) vykoná na rybárskych plavidlách, ktoré patria k segmentom flotily s veľmi vysokou a vysokou úrovňou rizika stanovenou podľa článku 5 ods. 1 a článku 5 ods. 2, čím sa zabezpečí náležitá proporcionálna kontrola týchto dvoch segmentov.
                                 
                              
                                    b)
                                 
                                 
                                    Inšpekcie pri vylodení (inšpekcie v prístavoch a pred prvým predajom);
                                    Každoročne sa aspoň 60 % z celkového počtu inšpekcií pri vylodení vykoná na rybárskych plavidlách, ktoré patria k segmentom flotily s veľmi vysokou a vysokou úrovňou rizika stanovenou podľa článku 5 ods. 1 a článku 5 ods. 2, čím sa zabezpečí náležitá proporcionálna kontrola týchto dvoch segmentov.
                                 
                              
                  
               “
            
               (1)  Medzinárodná komisia pre zachovanie atlantických tuniakov.
            
               (2)  Zóny ICES (Medzinárodná rada pre výskum morí) sú vymedzené v nariadení Európskeho parlamentu a Rady (ES) č. 218/2009 z 11. marca 2009 o predkladaní štatistík nominálneho úlovku členských štátov vykonávajúcich rybolov v severovýchodnom Atlantiku (Ú. v. EÚ L 87, 31.3.2009, s. 70).
            
               (3)  Nariadenie Európskeho parlamentu a Rady (ES) č. 218/2009 z 11. marca 2009 o predkladaní štatistík nominálneho úlovku členských štátov vykonávajúcich rybolov v severovýchodnom Atlantiku (Ú. v. EÚ L 87, 31.3.2009, s. 70).
            
               (4)  Organizácia OSN pre výživu a poľnohospodárstvo.
            
               (5)  Nariadenie Európskeho parlamentu a Rady (EÚ) č. 1343/2011 z 13. decembra 2011 o niektorých ustanoveniach týkajúcich sa rybolovu v oblasti dohody o GFCM (Všeobecná rybárska komisia pre Stredozemné more) a o zmene a doplnení nariadenia Rady (ES) č. 1967/2006 o riadiacich opatreniach pre trvalo udržateľné využívanie zdrojov rybného hospodárstva v Stredozemnom mori (Ú. v. EÚ L 347, 30.12.2011, s. 44)